《戏题出猎图》
明代·孙伟

朔风萧萧雁门道，边色寒苍动枯草。白草无边杀气高，云中射猎鸡鸣早。

雕弓一声垄水闻，箭带清哀雁落云。狂卢闪袭黄龙碛，狐儿横奔血路分。

解裘下马平原立，掠地苍鹰羽毛湿。燕姬一曲阴山歌，叵罗满注羊酥汁。

蒲萄痛饮乐无涯，归来猎猎西风旗。明驼独峰载鲜获，他他藉藉纷追随。

鞍马为家射猎田，贺兰山外焉支前。但令苍鹿黄羊壮，即是三秋大有年。

作者简介：江西清江人，字朝望，号鹭沙。弘治十五年进士。官鹤庆知府。工诗，有《鹭沙集》。